АҞӘА, нанҳәа 9 - Sputnik. ООН иҟоу Урыстәыла ахаҭарнак инапынҵақәа назыгӡо Дмитри Полиански аҳәамҭа ҟаиҵеит Қырҭтәылеи Аԥсныи Аахыҵ Уаԥстәылеи рыбжьара аибарххара зырԥсыҽыр алшо Қарҭ, Цхинвал, Аҟәа ишиашо имҩаԥысуа адиалог шакәу. Абри атәы аанацҳауеит РИА Новости.
Уаанӡа ООН Ашәарҭадаратә хеилак аҟны имҩаԥысит 2008 шықәсазтәи ақырҭуа-ауаԥс еибашьра ашықәсхыҵра иазкыз иарку аилацәажәара.
Абра иқәгылеит ЕАА, Великобританиа, Польша, Бельгиа, Естониа, Германиа, Франциа рдипломатцәа. Арҭ атәылақәа рхаҭарнакцәа аҽазныкгьы ирҳәеит "Қырҭтәыла асуверинитети аҵакырадгьылтә акзаареи ахьыԥшымреи" адгылара шрырҭо.
Полиански иазгәеиҭеит 11 шықәса раахыс арҭ атәылақәа ргәаанагара аҽшеиҭанамкыз.
"Қырҭтәыла абри агха ахәԥса ҳарак ахнашәааит. Ҳара мҩак ауп иаабо Кавказ аҭынчра аҟаларазы. Қырҭтәылеи Аԥсныи Қырҭтәылеи Аахыҵ Уаԥстәылеи рыбжьара аибарххара зырԥсыҽыр алшо Қарҭ, Цхинвал, Аҟәа ишиашо имҩаԥысуа адиалог заҵәык ауп", - иҳәеит Полиански.
Иара игәаанагарала арҭ аиҿцәажәарақәа ахы рыланархәыр алшоит Москвагьы. Адипломат иҳәеит Кремль иалшо зегь шыҟанаҵо Қырҭтәылеи Урыстәылеи рыбжьара ҩ-ганктәи аимадарақәа ҿиаларц.
"Аполитикатә ҭагылазаашьа иахьмырԥшыкәа урыстәылатәи атуристцәа Қырҭтәыла иаҭаауеит. Ауаа дара-дара рыбжьара аинырра бзиа ыҟоуп. Проблемада ақырҭуа аалыҵ ҳџьармыкьақәа рахь иааиуеит. Қырҭтәыла уи ахашәала бзиа анаҭоит. Ҳаргьы уи агәахәара ҳнаҭоит", - иҳәеит Полиански.
Қырҭтәыла нанҳәа 8, 2008 шықәса рзы "Градқәа" рыла Аахыҵ Уаԥстәыла алахысра иалагеит, ар аҳҭнықалақь Цхинвал ҟәыбаса ишьҭарҵеит.
Урыстәыла Аахыҵ Уаԥстәыла ауааԥсыра рыхьчаразы ар ареспублика иаланагалеит. Москва нанҳәа 26, 2008 шықәса рзы Аԥсныи Аахыҵ Уаԥстәылеи рсуверинитет азханаҵеит.
Аамҭақәак рышьҭахь Аԥсныи Аахыҵ Уаԥстәылеи азхарҵеит: Никарагуа, Венесуела, Науру, Вануату, Тувалу, Шьамтәыла.
Иара убас шәаԥхьар ҟалоит: